9. การควบคุมภายใน

คณะกรรมการตรวจสอบทำหน้าที่สอบทานการดำเนินงานให้ถูกต้องตามนโยบายและระเบียบข้อบังคับของบริษัทฯ
ตลอดจนกฎหมาย ระเบียบปฏิบัติ และข้อกำหนดของหน่วยงานกำกับดูแล
ส่งเสริมให้พัฒนาระบบรายงานทางการเงินและบัญชีให้เป็นไปตามมาตรฐานการบัญชีที่รับรองทั่วไป
รวมทั้งสอบทานให้บริษัทฯ มีระบบการควบคุมภายใน ระบบตรวจสอบภายใน
และระบบบริหารความเสี่ยงที่รัดกุม เหมาะสม ทันสมัย และมีประสิทธิภาพ
คณะกรรมการตรวจสอบปฏิบัติหน้าที่และแสดงความคิดเห็นได้อย่างอิสระ
โดยมีสำนักงานตรวจสอบภายในและงานกำกับดูแลเป็นหน่วยปฏิบัติงานที่รายงานตรงต่อคณะกรรมการตรวจสอบ

สำนักงานตรวจสอบภายในและงานกำกับดูแลทำหน้าที่ประเมินการควบคุมภายในตามแนวปฏิบัติที่คณะกรรมการตรวจสอบกำหนด
โดยมีนโยบายตรวจสอบในเชิงป้องกันและเป็นประโยชน์กับหน่วยงาน
พิจารณาความน่าเชื่อถือในความถูกต้องของรายงานทางการเงิน
รวมทั้งการเปิดเผยข้อมูลอย่างเพียงพอให้เกิดความโปร่งใส
ตรวจสอบตามแนวทางการกำกับดูแลกิจการที่ดี และเพิ่มประสิทธิภาพ ประสิทธิผลในการดำเนินงาน
โดยยึดแนวการตรวจสอบตามมาตรฐานสากล

จากการประเมินระบบการควบคุมภายในของบริษัทฯ ในด้านต่างๆ 5 ส่วน คือ
องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศและการสื่อสารข้อมูล และระบบติดตาม คณะกรรมการตรวจสอบมีความเห็นว่า
บริษัทฯ มีระบบการควบคุมภายในที่เหมาะสมและเพียงพอแล้ว

ทั้งนี้ระบบการควบคุมภายในของบริษัทฯ สรุปสาระสำคัญได้ดังนี้

1.  องค์กรและสภาพแวดล้อม (Organization Control and Environment Measure)

บริษัทฯ ได้กำหนดวิสัยทัศน์ พันธกิจ นโยบายด้านคุณภาพ อาชีวอนามัย ความปลอดภัย
สภาพแวดล้อมในการทำงาน นโยบาย 5ส ระบบ TPM
ซึ่งเป็นระบบการบำรุงรักษาทวีผลที่ทุกคนมีส่วนร่วม นโยบายการบริหารความเสี่ยง
มีการจัดการโครงสร้างขององค์กรอย่างเหมาะสม มีการกำหนดขอบเขตอำนาจหน้าที่อย่างชัดเจน
มีนโยบายและระเบียบที่เป็นลายลักษณ์อักษร และได้เผยแพร่ในเว็บไซต์ของบริษัทฯ
กำหนดเป้าหมายการดำเนินธุรกิจที่ชัดเจนและวัดได้เพื่อเป็นแนวทางในการปฏิบัติงานของพนักงาน
มีการทบทวนแก้ไขงบประมาณให้สอดคล้องกับความเป็นจริงเมื่อมีเหตุการณ์ที่มีผลกระทบรุนแรงกับการดำเนินงาน
มีข้อกำหนดเกี่ยวกับจรรยาบรรณต่อผู้มีส่วนได้เสียทุกฝ่ายที่เกี่ยวข้อง
และข้อกำหนดห้ามฝ่ายบริหารและพนักงานปฏิบัติตนในลักษณะที่อาจก่อให้เกิดความขัดแย้ง
ทางผลประโยชน์กับบริษัทฯ รวมทั้งบทลงโทษหากมีการฝ่าฝืน

2.  การบริหารความเสี่ยง (Risk Management Measure)

บริษัทฯ มีการประเมินความเสี่ยงของธุรกิจโดยผู้บริหารและคณะกรรมการบริหารความเสี่ยง
และกำหนดมาตรการเพื่อลดความเสี่ยงที่อาจจะเกิดขึ้นจากทั้งปัจจัยภายในและภายนอก โดยบริษัทฯ
ได้ปฏิบัติตามข้อพึงปฏิบัติที่ดีสำหรับกรรมการบริษัทจดทะเบียนตามแนวทางของตลาดหลักทรัพย์แห่งประเทศไทย
จนได้รับการประเมินจากตลาดหลักทรัพย์แห่งประเทศไทยซึ่งร่วมกับสำนักงาน ก.ล.ต.
และสมาคมส่งเสริมสถาบันกรรมการบริษัทไทยว่าเป็นบริษัทที่ได้ปฏิบัติตามหลักการกำกับดูแลกิจการ
ในระดับสูงสุด คือ ดีเลิศ (ห้าดาว) ในปี 2555 และกำหนดมาตรการเพื่อลดความเสี่ยงอื่นๆ เช่น
ความเสี่ยงจากการควบคุมการใช้ใยหินจากภาครัฐ ความเสี่ยงด้านราคาและ การขาดแคลนวัตถุดิบ
ความเสี่ยงจากการแข่งขันด้านราคาสินค้า เป็นต้น
คณะกรรมการบริหารความเสี่ยงมีการประชุมเพื่อติดตามการปฏิบัติงานของแต่ละหน่วยงานอย่างน้อยเดือนละครั้ง
และรายงานต่อคณะกรรมการตรวจสอบทุกไตรมาส โดยคณะกรรมการตรวจสอบ
และสำนักงานตรวจสอบภายในและงานกำกับดูแลจะสอบทานและประเมินความเหมาะสมในการดำเนินงานของแต่ละหน่วยงานเพื่อควบคุมความเสี่ยงให้อยู่ในระดับที่เหมาะสมและยอมรับได้

2.  การควบคุมการปฏิบัติงานของฝ่ายบริหาร (Management Control Activities)

บริษัทฯ
มีการกำหนดขอบเขตอำนาจหน้าที่และวงเงินอนุมัติของฝ่ายบริหารในแต่ละระดับไว้อย่างชัดเจน
เป็นลายลักษณ์อักษร และมีความคล่องตัว มีการแบ่งแยกหน้าที่ความรับผิดชอบระหว่าง หน้าที่อนุมัติ
หน้าที่บันทึกรายการบัญชีและข้อมูลสารสนเทศ และหน้าที่ในการดูแลจัดเก็บทรัพย์สิน
ออกจากกันโดยเด็ดขาด
โดยสำนักงานตรวจสอบภายในและงานกำกับดูแลทำหน้าที่สอบทานการปฏิบัติงานให้เป็นไปตามระเบียบปฏิบัติงานของบริษัทฯ
ในกรณีที่บริษัทฯ มีการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าว บริษัทฯ
มีมาตรการให้คณะกรรมการตรวจสอบพิจารณาให้ความเห็นก่อนทำรายการดังกล่าว
และจะเปิดเผยรายการระหว่างกันไว้ในหมายเหตุประกอบงบการเงินของบริษัทฯ เปิดโอกาส
ให้ผู้มีส่วนได้เสียแจ้งเบาะแสหรือข้อร้องเรียน มีการคุ้มครอง ผู้แจ้งเบาะแสหรือข้อเรียกร้อง
และมีการดำเนินการหลังจากมีผู้แจ้งเบาะแสหรือข้อร้องเรียน
และมาตรการแก้ไขและการชดเชยให้แก่ผู้เสียหาย และมีการติดตามให้การดำเนินงานของบริษัทฯ
เป็นไปตามกฎหมายที่เกี่ยวข้อง

3.  ระบบสารสนเทศและสื่อสารข้อมูล (Information and Communication Measure)

บริษัทฯ ได้ปรับปรุงระบบเทคโนโลยีสารสนเทศ
เพื่อพัฒนาระบบงานและการจัดการให้มีประสิทธิภาพและเชื่อมโยงทั้งองค์กร
และสื่อสารข้อมูลดังกล่าวไปยังผู้ที่เกี่ยวข้อง โดยนำระบบซอฟท์แวร์ Enterprise Resources
Planning (ERP) ของ SAP รุ่น ECC6 เข้ามาใช้แทนระบบเดิมตั้งแต่วันที่ 2 มกราคม 2551
เพื่อการรายงานข้อมูลแบบ Real Time และในปี 2553 ได้พัฒนาต่อยอดโดยนำระบบ SAP BI
(Business Intelligence) เพิ่มจากระบบ ERP เดิม
เพื่อให้มีการรายงานที่รวดเร็วและเพียงพอต่อการตัดสินใจของคณะกรรมการและผู้บริหาร
มีการจัดเก็บข้อมูลที่ดี
และใช้นโยบายบัญชีตามหลักการบัญชีที่รับรองทั่วไปและเหมาะสมกับลักษณะธุรกิจ
โดยมีการเปิดเผยข้อมูลอย่างเพียงพอในหมายเหตุประกอบงบการเงิน
ซึ่งผ่านการตรวจสอบโดยผู้สอบบัญชีรับอนุญาตจากภายนอก
และผ่านการสอบทานจากคณะกรรมการตรวจสอบ
รวมทั้งการทบทวนและตรวจสอบระบบให้มีความปลอดภัยในการเข้าถึงข้อมูลของบริษัทฯ
ตามที่ผู้สอบบัญชีและคณะกรรมการตรวจสอบได้เสนอแนะแล้ว

4.  ระบบการติดตาม (Monitoring)

    บริษัทฯ มีการกำหนดแผนงานและเป้าหมายการดำเนินธุรกิจ
    โดยกำหนดเป็นงบประมาณประจำปี และประจำเดือน
    โดยผู้บริหารแต่ละหน่วยงานจะต้องรายงานผลการดำเนินงานเปรียบเทียบเป้าหมายที่กำหนดให้คณะกรรมการจัดการ
    และคณะกรรมการบริษัทฯ เพื่อการปรับแผนกลยุทธ์ให้ทันกับเหตุการณ์
    โดยฝ่ายบริหารแต่ละสายงาน จะเสนอแผนงานแก้ไข
    พร้อมทั้งได้ติดตามผลการแก้ไขอย่างใกล้ชิด
    และนำมารายงานความก้าวหน้าในการประชุมทุกสัปดาห์จนกว่าปัญหาได้รับการแก้ไข
    โดยมีสำนักงานตรวจสอบภายในและงานกำกับดูแลตรวจสอบการปฏิบัติตามระบบการควบคุมภายใน
    และรายงานผลการตรวจสอบตรงต่อคณะกรรมการตรวจสอบ บริษัทฯ
    มีนโยบายให้ฝ่ายบริหารมีหน้าที่ต้องรายงานเหตุการณ์ทันทีต่อคณะกรรมการบริษัทฯ
    และคณะกรรมการตรวจสอบ หากพบว่าจะกระทบต่อชื่อเสียงและฐานะการเงินของบริษัทฯ
    อย่างมีนัยสำคัญ
    รวมทั้งกำหนดให้มีการประเมินผลการปฏิบัติงานตนเองของคณะกรรมการบริษัทฯ ทั้งคณะ ปีละ
    1 ครั้ง เพื่อให้กรรมการได้ทบทวนผลการปฏิบัติงานของตนว่ามีจุดแข็ง จุดอ่อน อย่างไร
    และมีการปรับปรุงการปฏิบัติงาน ของคณะกรรมการเพื่อเกิดประโยชน์สูงสุด
    ต่อการดำเนินงานของบริษัทฯ

รายงานคณะกรรมการตรวจสอบ

คณะกรรมการตรวจสอบได้รับมอบหมายให้ปฏิบัติหน้าที่และความรับผิดชอบตามกฎบัตรที่คณะกรรมการบริษัทฯ
กำหนดขึ้น โดยมีหน้าที่และความรับผิดชอบที่สำคัญ ได้แก่
การสอบทานให้มีการรายงานทางการเงินที่ถูกต้องและเชื่อถือได้
การสอบทานให้มีระบบการควบคุมภายในและการตรวจสอบภายในที่เหมาะสม
การสอบทานให้มีการปฏิบัติตามกฎหมายที่เกี่ยวข้อง
พิจารณาคัดเลือกและเสนอแต่งตั้งผู้สอบบัญชีของบริษัทฯ
รวมทั้งพิจารณารายการได้มาและจำหน่ายไปซึ่งทรัพย์สิน
รายการเกี่ยวโยงกันหรือรายการที่อาจมีความขัดแย้งทางผลประโยชน์ให้เป็นไปตามกฎหมายนั้น ทั้งนี้
ได้รายงานการปฏิบัติงานให้คณะกรรมการบริษัทฯ รับทราบและพิจารณาเป็นประจำทุกไตรมาสๆ ละ
1 ครั้ง โดยขอรายงานผลการปฏิบัติงานของคณะกรรมการตรวจสอบในรอบปี 2555
ซึ่งมีสาระสำคัญสรุปได้ ดังนี้

(1) ได้สอบทานงบการเงินรายไตรมาสและงบการเงินประจำปี 2555
    เมื่อพบข้อบกพร่องที่มีนัยสำคัญ
    ก็ได้หารือผู้สอบบัญชีและผู้บริหารด้านบัญชีจนมีข้อยุติร่วมกันแล้วจึงแนะนำให้ปรับปรุงแก้ไข
    ทั้งนี้เห็นว่างบการเงินรายไตรมาสและงบการเงินประจำปี 2555 มีความถูกต้องและเชื่อถือได้
    โดยจัดทำขึ้นตามมาตรฐานการบัญชีที่รับรองทั่วไปและมีการเปิดเผยข้อมูลอย่างเพียงพอและเหมาะสมแล้ว

(2) การตรวจสอบในรอบปี 2555
    ได้กำหนดขอบเขตการตรวจสอบให้ครอบคลุมถึงความเสี่ยงที่สำคัญและความเพียงพอของระบบควบคุมภายใน
    ซึ่งได้แนะนำให้ฝ่ายบริหารปรับปรุงแก้ไขข้อบกพร่องและระบบงานต่างๆ ให้รัดกุม

(3) ได้สอบทานว่าบริษัทฯ มีการปฏิบัติตามกฎหมายว่าด้วยหลักทรัพย์และตลาดหลักทรัพย์
    และกฎหมายอื่นที่เกี่ยวข้องกับการดำเนินธุรกิจของบริษัทฯ ในรอบปี 2555
    โดยได้แนะนำให้ฝ่ายบริหารให้ความสำคัญกับการขอใบอนุญาตประกอบกิจการโรงงาน
    และเรื่องสุขอนามัยและความปลอดภัยในการทำงาน
    โดยเฉพาะการว่าจ้างแรงงานภายนอกให้เป็นไปตามข้อกำหนดของกฎหมายโดยเคร่งครัด

(4) ได้สอบทานการทำรายการได้มาและจำหน่ายไปซึ่งทรัพย์สิน รวมทั้งรายการที่เกี่ยวโยงกัน
    หรือรายการที่อาจมีความขัดแย้งทางผลประโยชน์ ที่เกิดขึ้นในปี 2555
    แล้วเห็นว่าเป็นการซื้อขายสินค้าโดยมีราคาและเงื่อนไขตามปกติธุรกิจทั่วไป
    โดยมีการเปิดเผยข้อมูลที่เพียงพอและมีการปฏิบัติตามข้อกำหนดของกฏหมายที่เกี่ยวข้องแล้ว

(5) ได้แนะนำให้ฝ่ายบริหารให้ความสำคัญกับการบริหารงานตามหลักการกำกับดูแลกิจการที่ดีให้เป็นไปตามข้อกำหนดของตลาดหลักทรัพย์
    แห่งประเทศไทย โดยประเมินผลการปฏิบัติเป็นระยะๆ เพื่อให้เกิดความเชื่อมั่นแก่ผู้ถือหุ้น
    และผู้มีส่วนได้เสียที่เกี่ยวข้องทุกฝ่าย

(6) ได้พิจารณาคัดเลือกผู้สอบบัญชีและกำหนดจำนวนเงินค่าสอบบัญชีประจำปี 2556
    โดยพิจารณาคัดเลือกผู้สอบบัญชีที่มีคุณสมบัติ คุณภาพ มาตรฐานการปฏิบัติงาน
    รวมทั้งมีความเชี่ยวชาญและความเป็นอิสระในการปฏิบัติงาน
    และมีประสบการณ์ในการปฏิบัติงานตรวจสอบอยู่ในเกณฑ์ที่ดีตลอดมา
    เมื่อได้พิจารณาเปรียบเทียบปริมาณงานและอัตราค่าตอบแทนแล้ว
    จึงเห็นควรเสนอแนะต่อคณะกรรมการบริษัทฯ เพื่อ
    ขออนุมัติต่อที่ประชุมใหญ่สามัญผู้ถือหุ้นประจำปี 2556 ให้แต่งตั้งนางสาวบงกช อ่ำเสงี่ยม
    ผู้สอบบัญชีรับอนุญาตเลขที่ 3684 หรือนางสาวอรวรรณ ศิริรัตนวงศ์ ผู้สอบบัญชีรับอนุญาตเลขที่
    3757 หรือนางสาววิภาวรรณ ปัทวันวิเวก ผู้สอบบัญชีรับอนุญาตเลขที่ 4795
    หรือนางสาววรรณาพร จงพีรเดชานนท์ ผู้สอบบัญชีรับอนุญาตเลขที่ 4098 หรือนายธนิต
    โอสถาเลิศ ผู้สอบบัญชีรับอนุญาตเลขที่ 5155 แห่งบริษัท เคพีเอ็มจี ภูมิไชย สอบบัญชี จำกัด
    ซึ่งมีคุณสมบัติเป็นผู้สอบบัญชีบริษัทจดทะเบียนตามข้อกำหนดของสำนักงานคณะกรรมการกำกับหลักทรัพย์และ
    ตลาดหลักทรัพย์ ให้เป็นผู้สอบบัญชีของบริษัทฯ และกำหนดจำนวนเงินค่าสอบบัญชีประจำปี 2556
    จำนวน 990,000 บาท ซึ่งเห็นว่าเป็นค่าตอบแทนที่เหมาะสมแล้ว

(7) ในรอบปี 2555 คณะกรรมการตรวจสอบมีการประชุมรวม 8 ครั้ง
    โดยประธานกรรมการตรวจสอบ และกรรมการตรวจสอบทั้งสามคนเข้าประชุมครบทุกครั้ง

คณะกรรมการตรวจสอบมีความเป็นอิสระในการปฏิบัติงานตามภารกิจที่ได้รับมอบหมาย
โดยได้ประชุมหารือกับผู้บริหารที่เกี่ยวข้องเป็นระยะๆ
และปรึกษาหารือกับผู้สอบบัญชีเป็นประจำทุกไตรมาสเพื่อขอทราบข้อสังเกตเกี่ยวกับงบการเงินและการควบคุมภายในด้านบัญชี
ไม่พบประเด็นที่ผิดปกติอย่างมีนัยสำคัญ

วันที่ 12 มีนาคม 2556

ในนามคณะกรรมการตรวจสอบ

  []

  (นายสมบูรณ์ ภู่วรวรรณ)

  ประธานกรรมการตรวจสอบ